Predkladacia správa

	Vláda SR svojim uznesením č. 790 / 2001  z 30. augusta 2001 k návrhu štátneho rozpočtu na rok 2002 v bode B.9 súhlasila s vyčlenením časti zdrojov z privatizácie v roku 2002 na riešenie starých dlhov vo vzťahu k výkonom vo verejnom záujme pre Železničnú osobnú dopravu v sume 2,000 mld. Sk a na úhradu starých dlhov na poistnom do Sociálnej poisťovne do výšky 1,400 mld. Sk a Spoločnej zdravotnej poisťovne do výšky 1,000 mld. Sk.

	 Dňa 25.04.2002 vláda SR uznesením č.447 k návrhu doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b/ zákona č.92/1991 Zb. o podmienkach prevodu majetku štátu na iné osoby v znení neskorších predpisov“, súhlasila so znížením vyčlenených zdrojov z privatizácie v roku 2002 na čiastku 2,915 mld. Sk,  ktorá  podľa  uznesenia vlády SR č.790/2001 mala byť v spomínanej výške 4,400 mld. Sk.

Na rokovaní dňa 17. júla 2002 vláda SR uznesením č.815/2002 schválila materiál „Návrh na poskytnutie a uvoľnenie finančných prostriedkov z rozpočtu Fondu národného majetku SR schválených pre rok 2002 pre Ministerstvo zdravotníctva SR na dofinancovanie a oddĺženie štátnych zdravotníckych zariadení a zdravotných poisťovní“. Uvedeným uznesením v bode C.2 uložila ministrovi dopravy, pôšt a telekomunikácií SR zabezpečiť, aby z objemu 4,400 mld. Sk, ktoré na základe uznesenia vlády SR č. 790/2001 dostanú Železnice SR v roku 2002 na úhradu starých dlhov objem finančných prostriedkov vo výške 2,915 mld. Sk, boli uvoľnené a následne použité finančné  zdroje   v  zmysle   schváleného   rozpočtu  Fondu národného majetku SR na rok 2002 v bode 1 v objeme 1 mld. Sk ako čiastočná splátka dlžného poistného (istiny) Železníc SR voči Spoločnej zdravotnej poisťovni.

Nakoľko v uznesení vlády SR č. 815/2002 bolo schválené v bode A. použitie majetku Fondu národného majetku SR v roku 2002 len v prospech Ministerstva zdravotníctva SR, odmietol Fond národného majetku SR s Ministerstvom dopravy, pôšt a telekomunikácií SR uzavrieť zmluvu o poskytnutí finančných zdrojov vo výške 2,915 mld. Sk. určených na úhradu starých dlhov Železníc SR. Fond národného majetku SR odporučil Ministerstvu dopravy, pôšt a telekomunikácií SR vypracovať materiál na rokovanie vlády SR, v ktorom bude v návrhu uznesenia vlády SR zahrnuté schválenie použitia majetku Fondu národného majetku SR  v roku  2002  v  prospech  Ministerstva  dopravy,  pôšt a telekomunikácií  SR   na  splatenie záväzkov  (starých dlhov) Železníc  SR v objeme 2,915 mld. Sk.

	Na základe uvedeného sa na rokovanie vlády SR predkladá  návrh na zrušenie úlohy C. 2  a  D. 3  uznesenia vlády SR č. 815 zo 17. júla 2002 k návrhu na poskytnutie a uvoľnenie finančných prostriedkov z rozpočtu Fondu národného majetku SR schválených pre rok 2002 pre Ministerstvo zdravotníctva SR na dofinancovanie a oddĺženie štátnych zdravotníckych zariadení a zdravotných poisťovní a návrh na použitie a uvoľnenie finančných prostriedkov vo výške 2,915 mld. Sk pre Ministerstvo dopravy, pôšt a telekomunikácií Slovenskej republiky z rozpočtu Fondu národného majetku SR.

Uvedené finančné prostriedky vo výške 2,915 mld. Sk, ktoré Fond národného majetku SR poskytne Ministerstvu dopravy, pôšt a telekomunikácií SR, budú použité v súlade s § 28 odst. 3  písm. b/  bod 1)  zákona č. 92/1991 Zb. o podmienkach prevodu majetku štátu na iné osoby v znení neskorších predpisov, t.j. na plnenie záväzkov podnikov určených na privatizáciu. 

	Ministerstvo dopravy, pôšt a telekomunikácií SR navrhuje, aby sa prostriedky v celkovom objeme 2,915 mld. Sk získané z príjmov z privatizácie a vyčlenené pre Železnice SR uzneseniami vlády SR č. 790 / 2001  z 30. augusta 2001 a č. 447 z 25. apríla 2002, použili na splatenie starých dlhov Železníc SR v nasledovnom členení:

Sociálna poisťovňa......................................1,400 mld. Sk
Spoločná zdravotná poisťovňa (istiny)........0,720 mld. Sk
Národný úrad práce.....................................0,473 mld. Sk
                             Obchodné záväzky voči rozvodným
                             energetickým podnikom za dodávku
                             elektrickej energie........................................0,322 mld. Sk
                             SPOLU.........................................................2,915 mld. Sk

Záväzky Železníc SR voči Spoločnej zdravotnej poisťovni v istine (bez poplatkov z omeškania), záväzky Železníc SR voči Národnému úradu práce a obchodné záväzky Železníc SR voči rozvodným energetickým podnikom za dodávku elektrickej energie, budú poukázaním týchto zdrojov uvedeným organizáciám, zo strany Železníc SR, vyrovnané. Železniciam SR zostane v súčasnom období ešte povinnosť uhradiť Sociálnej poisťovni záväzky vo výške 1,409 mld. Sk, nakoľko pohľadávky Sociálnej poisťovne voči Železniciam SR predstavujú v súčasnom období čiastku 2,809 mld. Sk..

	Materiál bol zaslaný na pripomienkovanie Ministerstvu zdravotníctva SR a Fondu národného majetku. Pripomienky Ministerstva zdravotníctva SR a Fondu národného majetku SR boli akceptované a do materiálu zapracované. 

	Materiál nemá finančný, ekonomický, environmentálny vplyv, ani dopad na zamestnanosť.